Jakab Pétert választották a Jobbik elnökévé a párt Dürer Rendezvényházban tartott tisztújító kongresszusán szombaton, írja a párthoz közel álló Alfahír.

A lap szerint a kongresszusi küldöttek 87,8 százaléka támogatta Jakab megválasztását.

A posztra korábban bejelentkező Lokody Levente nem tudta összegyűjteni az induláshoz szükséges alapszervezeti ajánlásokat, 99,6 százalékuk ugyanis Jakab Pétert jelölte a Jobbik elnökének.

A kongresszus később hat alelnököt is választ.

Az új elnökség 2022. június 30-ig kapott megbízást, amely értelmében a két év múlva esedékes országgyűlési választáson már Jakab vezetésével indul majd a Jobbik.

Jakab Péter 2019 augusztusában jelentette be, hogy elindul az elnöki tisztségért, miután a Jobbik vezetése lemondott az Európai Parlamenti választás eredménye miatt – emlékeztettek a cikkben.

A politikus néhány hónapja interjút adott a Magyar Narancsnak, úgy fogalmazott, a "rezsim meg akarta őket gyilkolni".

Megválasztása után Jakab úgy fogalmazott, hogy az új pártvezetéssel a Jobbik új lendületet vesz. "Érdemelvű pártként" kívánnak működni, amely lehetőséget kínál az előrelépésre minden szorgalmas, tehetséges embernek.

A pártelnökről egyetlen jelöltként dönthettek a küldöttek, akárcsak Gyöngyösi Márton elnökhelyettesről és Szabó Gábor választmányi elnökről. Mellettük bekerült az elnökségbe Ander Balázs, Dudás Róbert, Lukács László György, Potocskáné Kőrösi Anita, Szilágyi György és Z. Kárpát Dániel.